Gesin se wedloop teen tyd ná pofadder seun pikKarel-Jan Binedell (regs) op ’n bootvaart enkele ure voor ’n pofadder die gesin se vakansie in die noorde van Botswana kortgeknip het. Foto: Facebook ŉ Jong man van Johannesburg word na verwagting Woensdag die derde keer geopereer nadat ŉ pofadder hom in Botswana gepik het. Janet Binedell vertel haar jongste seun, Karel-Jan, oftewel KJ (19), het saam met haar, haar man, Engelbert, en oudste seun, Engelbert jr., vakansie gehou by ŉ lodge in Kasane in die noorde van Botswana, waar die land aan Namibië, Zambië en Zimbabwe grens, toe die noodlot toeslaan. Woensdagaand net ná 19:00 was hulle met ŉ voetpaadjie op pad terug na hul kamer toe KJ omdraai en in die gras langs die paadjie trap om met sy pa te praat, vertel Janet. Die volgende oomblik het ŉ pofadder om aan sy enkel gepik. “Daar was ongelooflik baie bloed en hy het baie pyn ervaar,” vertel sy. “Ons het hom onmiddellik na ontvangs toe gevat. Gelukkig het ons mediese assuransie uitgeneem vir die reis, maar daar was geen noodmaatreëls by die lodge in plek nie.” Die dokter het in haar lewe nog nooit met ŉ slangbyt te doen gehad nie. Al raad was om KJ na ŉ “klein en baie primitiewe” kliniek te neem. “Die dokter het in haar lewe nog nooit met ŉ slangbyt te doen gehad nie en wou as gevolg van bygeloof nie aan die kind werk voor sy nie die slang lewend gesien het nie,” vertel Janet. Eindelik het KJ net twee ampules teengif gekry, pleks van die agt wat nodig was, omdat dit al was wat in die kliniek beskikbaar was. Karel-Jan se ouers, Engelbert en Janet, op die Vic Falls Carnival, drie dae voor hul vakansie kortgeknip is. Foto: Facebook Die volgende uitdaging was om KJ Suid-Afrika toe te bring vir behoorlike behandeling. Janet vertel die ambulanspersoneel van die plaaslike nooddiens MRI het die woonbuurt in Kasane platgery op soek na iemand wat die lughawe kon oopsluit omdat dit ná ure gesluit word. Ná ŉ slapelose nag van pyn vir KJ en angs vir sy bekommerde gesin het iemand die lughawe eers vyfuur Donderdagoggend oopgesluit. Janet is verbaas dat geen voorsiening vir noodgevalle gemaak word nie. “Iemand kan ŉ hartaanval kry of deur ŉ seekoei aangeval word.” Van Kasane het KJ en sy gesin Gaborone toe gevlieg en van daar na Lanseria-lughawe, van waar hy na die Netcare Olivedale-hospitaal gebring is. Reeds op die vliegtuig is hy gesedeer omdat die pyn ondraaglik was, vertel Janet. Teen die tyd dat hy opgeneem is, was sy been pikswart tot onder die knie en het dit plek-plek oopgebars. Tydens die eerste prosedure is al die spiere van sy knie tot enkel deur middel van lang vertikale snye losgesny, asook nege snye in en om die voet gemaak om die gif uit te kry. Saterdag is die binneste kuitwond heeltemal toegemaak, maar driekwart van die sny aan die binnekant van sy voet, die buitenste sny en die sny aan die kant van sy voet is oopgelaat. ŉ Masjien is aan die binnewond gekoppel wat die bloed deurtrek. Woensdag wil die dokters weer opereer om die buitewond met ŉ soortgelyke prosedure te heg. Janet sê hulle weet glad nie hoe lank KJ in die hospitaal sal moet bly nie, maar hoop hy sal begin Februarie met sy studie in pastorale sielkunde aan Maties kan begin. “Ons hoop vir die beste en bid net daar kom nie infeksie nie.”